Ontdekking laat Jupiter se mane tot 79 styg | Netwerk24
Ontdekking laat Jupiter se mane tot 79 styg
Deur Elsabé Brits 20 Julie 2018 05:00
Nóg 12 mane van Jupiter is ontdek, waarvan een redelik eienaardig is.
'n Foto van 'n storm op die noordelike pool van Jupiter wat deur die Juno-tuig afgeneem is. Foto: ASA/JPL-Caltech/SwRI/MSSS/Matt Brealey/BC Gustavo
Met die jongste ontdekking het Jupiter nou 79 mane, die meeste in die sonnestelsel.
Volgens die Carnegie-instituut vir Wetenskap, wie se kenners 'n jaar lank na data gekyk het, is nege van die nuwe mane in die heel buitenste wentelbaan. Dit beweeg in die teenoorgestelde rigting as Jupiter se rotasie.
Dit is vermoedelik die oorskot van groter liggame wat in botsings met komete, asteroïede of ander mane opgebreek het. Die nuwe mane neem sowat twee jaar om 'n wentelbaan te voltooi.
Twee van die ander mane is effens nader, en beweeg in dieselfde rigting as Jupiter se rotasie. Hierdie mane neem sowat 'n jaar om 'n wentelbaan te voltooi.
Die ander, eienaardige, maan is verder en het 'n wentelbaan soos nie een van die ander mane nie. Dit is ook die kleinste maan wat net 'n kilometer in deursnee is.
Dié wentelbaan kruis dié van sommige ander mane en dit kan dalk bots. Indien dit gebeur, sal die maan in stukke breek.